Každý musí jesť, či chce alebo nie. Tak, ak vás pochytil hlad, nech sa páči, len čítajte ďalej. Veď ono vás to prejde. Možno...
Pochytil vás hlad? Na raňajky si môžete dať napríklad fantastické miešané vajcia s dioxínom (ten je výborným doplnkom stravy v prípade, že chcete v krátkom čase dostať rakovinu) dochutené soľou, ale nie len tak hocijakou – lahodnou posypovou soľou od našich severných susedov. Zelenina je dôležitá a hlávkový šalát s listériou z Nemecka sa k vajíčkam skvelo hodí a to všetko zajedzte najlepšie karamelom prifarbeným akože celozrnným chlebom, ktorý v hyperpekárni len zamrazený dali upiecť a chváli sa tým, že je čerstvý. Samozrejme, na stole nesmie chýbať svieži pomarančový alebo iný čerstvo vyšťavený džúsik s podielom ovocnej zložky 0,004% alebo osviežujúci ľadový čaj, ktorý okolo čaju ani nešiel. Raňajky sú za nami a do obeda je ešte ďaleko. Hlad preto zaženieme niečím, čo nám dodá energiu, najlepšie niečím sladkým. Čo tak výborné keksy s naozaj výnimočnou príchuťou – tú ste ešte zaručene neochutnali a tak skoro ani neochutnáte – jed na potkany, aká mňamka! Po výdatných raňajkách a malej desiatej by sme si mali, samozrejme vychutnať aj lahodný obed. Dnes máme v ponuke výborné konské mäsko zmiešané s bravčovým. Čo na tom, že by ste koňa vedome do úst nikdy nedali alebo keď už, tak koňa na to odchovaného. Ak vám konina príliš nevonia, tak vás snáď osolovíme jemným kuracím mäsom napichaným antibiotikami alebo, keď si chcete dopriať jarnú očistu organizmu, vyberte si radšej to nakazené salmonelou. Tá vás zaručne prečistí zhora aj zdola. Ak by ste sa chceli na večeru odmeniť fajnovým hovädzím steakom, nech sa páči. Len taká drobnosť – je možné, že to bude len prasiatko zafarbené červenou farbou, aby sa podobalo hovädzinke. Pohár teplého mlieka pred spaním vraj zaručí sladké sny. Aj ja som ho pila ako dieťa. Aby vaše detičky spali ako v bavlnke, dajte im mliečko od poľských kráv kŕmených kukuricou, ktorá obsahovala toxické karcinogénne plesne – tie sa, samozrejme, dostali aj do mlieka, tak nazdravie! Keď sme už pri tom slovku nazdravie, rodičia si po celom týždni v piatok večer určite radi posedia pri poháriku či dvoch. Hrozí im však, že po tých pár pohárikoch svoje ratolesti už viac neuvidia a v horšom prípade ani nezačujú.
Tento obraz je pochopiteľne hyberbolizáciou toho, čo sa už niekoľko rokov deje nielen na Slovensku, ale aj v celej Európe. Ešte ani poriadne neutíchol rozruch okolo konského mäsa a už sa vo Francúzsku objavilo mechanicky oddelené baranie mäso označené ako jahňacie. Na tom by vlasnte ani nič hrozné nebolo, keby to mäsko nebolo dovezené z Veľkej Británie, odkiaľ je dovoz takého mäsa kvôli výskytu krívačky zakázaný. Škandály týkajce sa kvality, či lepšie povedané nekvalit,y potravín, sa objavujú v médiách na dennom poriadku.
Kam až zájdeme? Veď dnes si človek naozaj nie je istý tým, čo konzumuje. Teda, pokiaľ si na tom nedá naozaj záležať a nekupuje napríklad vajcia z fariem alebo aspoň tie slovenské, alebo nechodí po mäso k mäsiarovi ako kedysi, či po chlieb do pekárne. Samozrejme, nie každý má takú možnosť a nie každému sa to chce. Veď v hypermarkete je všetko pekne-krásne pod jednou strechou, tak načo sa obťažovať vyhľadávaním si iných zdrojov jedla? Netvrdím, že všetko, čo kupujeme v hyperobchodoch musí byť hneď nezdravé či nakazené nejakou chorobu, ale predsa len – človek si ľahšie utvorí názor o kvalite tej-ktorej potraviny, ak pozná jej výrobcu. Veď prečo by som nezaplatila niekomu, kto doma chová sliepky dve eurá za desať vajec? Aspoň viem, komu tie peniaze dávam.
Častou výhovorkou je cena. To je však s prepáčením hlúposť. Ľudia kupujú veľa a aj to, čo nepotrebujú – načo budem jesť čipsy alebo keksy? Radšej si upečiem dobrý domáci zákusok, keď už dostanem chuť na sladké. V piatok obchody s potravinami praskajú vo švíkoch a koše sú plné ochutených vôd, aby rodina náhodou cez víkend nepomrela od smädu a kadejakých polotovarových odpadov. Človek je lenivý a ľudská lenivosť a pohodlnosť dnešného homo consumens nás dostala až sem. A čo ďalej?